VEGA præsenterer  **Aborted, Entombed A.D. og Baest brager dobbeltpedalerne i bund til metalmekka***Den 1. november kan du opleve et vaskeægte metalbrag, når kongerne af knusende guitarlinjer og primalskrig rammer Store VEGA.*

Store VEGA bliver pakket ind i sorte klæder, dobbeltpedaler, og afgrundsdyb growl, når en metalaften af dimensioner rammer Vesterbro. Det er legenderne i belgiske Aborted og svenske Entombed A.D., der får fornemt følgeskab af de fremadstormende århusianske dødsmetallere i Baest.

**Aborted – Deathgrind, der rammer lige i solar plexus**Dødsveteranerne i Aborted har siden 1995 leveret brutal deathgrind. Det er hurtige savende guitarriffs og dobbeltpedaler, der rammer i solar plexus. Frontfiguren i bandet er den karismatiske forsanger Sven ”Svencho” De Caluwe, der med sin højenergiske tilstedeværelse sørger for en intens liveoplevelse.

**Entombed A.D. – Kongerne af den svenske metalscene**
Det er over 20 år siden, at de svenske musikere i Entombed udgav deres banebrydende album *Left Hands Path*. Bandet satte sig tungt på den svenske metalscene med deres unikke genreblanding af dødsmetal og punkede inspirationer. Lige siden har de turneret verden rundt med deres dødsmetal-miks, der er inspireret af så forskellige bands som Autopsy, Motörhead, Discharge og Kiss. Bandet med A.D.-tilføjelsen opstod af asken fra den originale sammensætning, og har til dato udgivet de to, solide album *Back to the Front* (2014) og *Dead Dawn* (2016).

**Baest – Tour de force i old-school dødsmetal**
De har toppet den danske vinylsalgshitliste, været på forsiden af GAFFA og spiller på dette års Roskilde Festival. Det fremadstormende band Baest udgav sidste år deres anmelderroste debutalbum *Danse Macabre*, der udkom på det internationale anerkendte metal-label Century Media. Baests potente sange er en tour de force i old-school dødsmetal spækket med afgrundsdyb growl, dobbeltpedaler og sataniske guitarriffs.

**Fakta om koncerten**Aborted, (BE), Entombed A.D. (SE), Baest (DK)
Fredag den 1. november kl 20.00
Store VEGA, Enghavevej 40, 1674 København V
Billetpris 200 kr. + gebyr
Billetsalget starter i dag kl 10.00 via VEGA.dk og Ticketmaster